示從孫濟
作者：杜甫
朝代：唐

paragraphs: 平明跨驢出，未知適誰門。
權門多噂𠴲，且復尋諸孫。
諸孫貧無事，宅舍如荒村。
堂前自生竹，堂後自生萱。
萱草秋已死，竹枝霜不蕃。
淘米少汲水，汲多井水渾。
刈葵莫放手，放手傷葵根。
阿翁嬾惰久，覺兒行步奔。
所來爲宗族，亦不爲盤飧。
小人利口實，薄俗難可論。
勿受外嫌猜，同姓古所敦。